b'\n_START_ARTICLE_\n3. dr\xc5\xbeavni zbor Republike Slovenije\n_START_PARAGRAPH_\nTretje mandatno obdobje Dr\xc5\xbeavnega zbora Republike Slovenije se je za\xc4\x8delo s konstitutivno sejo, ki je bila 27. oktobra 2000 po dr\xc5\xbeavnozborskih volitvah 2000._NEWLINE_Mandat zbora se je kon\xc4\x8dal 22. oktobra 2004, ko je bil ustanovljen 4. dr\xc5\xbeavni zbor Republike Slovenije.\n_START_SECTION_\nPregled\n_START_PARAGRAPH_\nNa volitvah 15. oktobra 2000 je najve\xc4\x8dji dele\xc5\xbe glasov (36\xc2\xa0%) ponovno dobila LDS in s tem 34 poslanskih sede\xc5\xbeev. Kot stranka z relativno ve\xc4\x8dino je oblikovala koalicijo, v kateri so bile naslednje stranke: LDS s 34 sede\xc5\xbei, ZLSD z 11 sede\xc5\xbei, SLS+SKD z 9 sede\xc5\xbei. Tudi DeSUS s 4 sede\xc5\xbei v parlamentu je podpisal sporazum o sodelovanju z vladajo\xc4\x8do koalicijo, tako da je bilo v koaliciji skupaj 58 poslancev. Opozicijo pa so sestavljale: SDS (septembra 2003 se je preimenovala v Slovensko demokratsko stranko) s 14 poslanci, Nova Slovenija (NSi) - z 8 poslanci, Slovenska nacionalna stranka (SNS) s 4 poslanci in Stranka mladih Slovenije (SMS), ki je imela v parlamentu 4 sede\xc5\xbee. Opozicija je \xc5\xa1tela 30 poslancev._NEWLINE_Tudi tretje mandatno obdobje so zaznamovale spremembe v sestavi; en opozicijski poslanec je leta 2001 izstopil iz poslanske skupine in funkcijo naprej opravljal kot samostojni poslanec. Septembra 2004, ko je poslanska skupina SMS prenehala z delovanjem, sta se mu pridru\xc5\xbeila \xc5\xa1e dva \xc4\x8dlana, vendar niso oblikovali poslanske skupine nepovezanih poslancev, temve\xc4\x8d so delovali kot samostojni poslanci. Poslanska skupina SLS+SKD je pod tem imenom delovala do 15. marca 2002, nato pa kot Poslanska skupina SLS. Socialdemokratska stranka Slovenije se je 19. septembra 2003 preimenovala v Slovensko demokratsko stranko. Tudi sestava v koaliciji in opoziciji se je med mandatom nekoliko spremenila. \xc5\xa0tevilo koalicijskih poslancev se je ob koncu mandatnega obdobja zmanj\xc5\xa1alo za deset. Poslanska skupina SLS (prej SLS+SKD) je aprila 2004 po odstopu njenih ministrov prenehala delovati kot koalicijska poslanska skupina.\n_START_SECTION_\nDelo\n_START_PARAGRAPH_\nDr\xc5\xbeavni zbor je imel v tem mandatu 38 rednih sej in 51 izrednih sej. Redne seje so skupaj trajale 214 dni, izredne pa 93 dni. V tem \xc4\x8dasu je Dr\xc5\xbeavni zbor sprejel \xc5\xa1tiri ustavne zakone, 169 zakonov, 263 zakonov o spremembah in dopolnitvah, 243 zakonov o ratifikaciji, 3 avtenti\xc4\x8dne razlage zakonov (obvezne razlage), 9 poslovnikov, 3 nacionalne programe, 11 resolucij, 6 deklaracij, 238 odlokov, 45 sklepov, 14 prora\xc4\x8dunov in sorodnih aktov, odredil je dve parlamentarni preiskavi in sprejel 11 drugih aktov. Sprejetih je bilo tudi 124 uradnih pre\xc4\x8di\xc5\xa1\xc4\x8denih besedil zakonov.'